อื้อ สิงคโปร์ลูกชิ้นปลา ร้านก๋วยเตี๋ยวลูกชิ้นปลาสูตรสิงคโปร์ในโครงการ The Up พระราม 3 ร้านนี้เค้าบอกไว้ว่าก๋วยเตี๋ยวและลูกชิ้นปลานั้นเป็นสูตรต้นตำรับจากสิงคโปร์ที่แรกและที่เดียวในเมืองไทยครับ 

ก๋วยเตี๋ยวลูกชิ้นปลาของทางร้านอาจจะดูธรรมดาๆ แต่พอได้ลองทานแล้วรสชาตินั้นถือว่าอร่อยและแตกต่างจากร้านก๋วยเตี๋ยวลูกชิ้นปลาหลายๆร้านในบ้านเราเลยครับ ลูกชิ้นปลาของทางร้านนั้นไม่มีกลิ่นคาวเลย แถมยังมีแบบยัดไส้หมูด้วย รสชาติโดยรวมนั้นออกมาอร่อยดี ถูกใจ และราคาไม่แรงด้วยครับ

[วิธีการเดินทาง]
ร้านนี้ตั้งอยู่ที่ชั้น 1 ในโครงการ The Up พระราม 3 ร้านอยู่ติดกับร้าน Yamagoya Ramen เข้ามาในโครงการเดินตรงมาตรงๆก็จะเจอร้านเลยครับ โครงการนี้ตั้งอยู่บนถนนนราธิวาสส่วนที่ตัดกับถนนพระราม 3 ตรงหัวมุมพอดี ในโครงการมีที่จอดรถเยอะ จอดฟรี หรือถ้าใครจะนั่งรถไฟฟ้ามาก็ให้ลงที่สถานีช่องนนทรีแล้วนั่ง BRT ต่อมายังสถานีถนนจันทน์ เดินต่อมาอีกนิดก็ถึงโครงการแล้วครับ

[บรรยากาศ/การบริการ]
ร้านนี้เป็นร้านเล็กๆมีที่นั่งอยู่เพียงไม่กี่โต๊ะครับ ลูกค้าในร้านนั้นค่อนข้างเยอะเลยในช่วงเที่ยงๆคงเป็นเพราะอยู่ใกล้ย่านออฟฟิตแล้วก็ทานง่าย ราคาไม่แรงเท่าไร ด้านในร้านตกแต่งร้านได้สวยงามเหมือนร้านอาหารสิงคโปร์ พร้อมกับมีรูปสถานที่ท่องเที่ยวสิงคโปร์มาแปะอยู่ทั่วร้านด้วยครับ ถือว่าสวยงามน่านั่งครับ

การบริการของพนักงานนั้นทำได้ค่อนข้างธรรมดาครับ เข้ามานั่งแล้วก็รับออเดอร์ เสร็จแล้วก็ไม่ได้มาสนใจลูกค้าอีกเลยจนอาหารมาเสิร์ฟ ตอนมาเสิร์ฟพนักงานก็วางๆเหมือนมาเสิร์ฟๆให้เสร็จๆไปอีกต่างหาก เข้าใจว่าลูกค้าเยอะ แต่บริการดีกว่านี้หน่อยจะเป็นผลดีกับทางร้านมากเลยครับ

[รสชาติอาหาร/ความคุ้มค่า]
ร้านนี้เป็นร้านก๋วยเตี๋ยวลูกชิ้นปลาสูตรสิงคโปร์ เอาจริงๆเคยไปใช้ชีวิตอยู่ที่สิงคโปร์มาก็ไม่เคยจะเห็นมีร้านไหนขายก๋วยเตี๋ยวลูกชิ้นปลาเลย แต่ไหนๆทางร้านก็บอกว่าเป็นสูตรสิงคโปร์วันนี้เลยลองดูสักตั้งครับ 

ก๋วยเตี๋ยวต้มยำแห้ง (Regular =69 บาท/ Large = 79 บาท)
- วันนี้ผมและเพื่อนสั่งก๋วยเตี๋ยวต้มยำแห้งมา เมนูนี้เราสามารถเลือกเครื่องได้เลยครับว่าอยากได้อะไรบ้าง ถ้าใส่หมดทุกอย่างนั้นก็จะมีทั้งลูกชิ้นปลาไส้หมู หมูซีอิ้ว ฮื้อก้วย ผมสั่งไซส์ใหญ่มาทาน รสชาติของบะหมี่ทางร้านนั้นถือว่าอร่อยเลยทีเดียวครับ ทางร้านใช้บะหมี่ไข่เส้นใหญ่ที่เหนียวนุ่มและอร่อย หมูซีอิ้วหวานอร่อย ลูกชิ้นก็เด้งหนึบหนึบด้านในมีไส้หมูอร่อยมากครับ ต้มยำแห้งรสชาติแซ่บพอใช้ได้เลย (4/5)

ลูกชิ้นปลาไส้หมูลวก (90 บาท)
- เมนูนี้เป็นลูกชิ้นปลาสอดไส้หมูสูตรพิเศษของทางร้าน เสิร์ฟมาพร้อมกับน้ำจิ้มซีฟู้ดรสชาติแซ่บ ลูกชิ้นปลาของทางร้านนั้นเนื้อเด้งดีทีเดียวครับ ไม่คาว เสิร์ฟมาตอนร้อนๆ ทานแล้วต้องระวังลวกปากด้วยนะครับ เพราะด้านในนั้นมีไส้หมูสับที่อมน้ำอยู่ด้วย ไส้หมูมาค่อนข้างน้อย เลยไม่ค่อยรับรู้รสชาติอะไรสักเท่าไร โดนน้ำจิ้มซีฟู้ดกลบหมดเลย ฮ่าๆ (3/5)

เกี๊ยวหมูทอด (65 บาท)
- เกี๊ยวหมูของทางร้านนั้นอร่อยมากครับ ทางร้านทอดมาได้กรอบมากๆ ไม่อมน้ำมัน ไส้หมูนั้นก็เยอะจนทานแล้วรู้สึกได้เลยทีเดียว จิ้มน้ำจิ้มไก่นิดๆทานก็อร่อยแล้วครับ (3/5)

โดยรวมแล้ววันนี้ผมถือว่าทางร้านทำได้น่าพอใจครับ ก๋วยเตี๋ยวอร่อย เมนูทานเล่นก็โดนใจ ทานได้รวดเร็ว ราคาไม่แพงครับ